ഭാര്യയെ വിറ്റതല്ല പണയം വച്ചതാണ് 17കാരന് ഭര്ത്താവ് ദുര്ഗുണ പരിഹാര പാഠശാലയില്... ഐ ഫോണ് വാങ്ങാന് ഭാര്യയെ 1.8 ലക്ഷം രൂപയ്ക്ക് 55 കാരനായ മധ്യവയസ്കന് വിറ്റ സംഭവത്തില് അറസ്റ്റിലായ 17കാരന്റെ മൊഴി പുറത്ത്. 26 വയസ്സുള്ള ഭാര്യയെ വിറ്റിട്ടില്ലെന്നും 60,000 രൂപയ്ക്ക് പണയം വെച്ചതാണെന്നുമാണ് ഇയാളുടെ അവകാശവാദം. തനിക്ക് ഹൃദയസംബന്ധമായ ആരോഗ്യപ്രശ്നങ്ങളുണ്ടായിരുന്നു. ഇതിന്റെ ചികിത്സയ്ക്കും ശസ്ത്രക്രിയയ്ക്കും പണം ആവശ്യമായതിനാലാണ് ഭാര്യയെ പണയമായി നല്കിയതെന്നും പ്രതി പോലീസിന് മൊഴി നല്കിയതായി ദേശീയ മാധ്യമങ്ങള് റിപ്പോര്ട്ട് ചെയ്തു. ഒഡീഷയിലെ ബലംഗീര് ബേല്പാഡ സ്വദേശിയായ 17കാരനെയാണ് പോലീസ് കഴിഞ്ഞ ദിവസം അറസ്റ്റ് ചെയ്തത്. ഇയാളുടെ ഭാര്യയെ രാജസ്ഥാനിലെ ബാരന് ജില്ലയില്നിന്ന് പോലീസ് മോചിപ്പിക്കുകയും ചെയ്തിരുന്നു. വിവാഹത്തിന് ശേഷം രാജസ്ഥാനില് ജോലിക്ക് പോയതായിരുന്നു ദമ്ബതിമാര്. ഇവിടെവെച്ചാണ് 17കാരന് 1.8 ലക്ഷം രൂപയ്ക്ക് ഭാര്യയെ 55കാരന് വിറ്റത്. ഇതിനുശേഷം 17കാരന് ഒഡീഷയിലെ സ്വന്തം ഗ്രാമത്തില് തിരിച്ചെത്തി. രാജസ്ഥാനില്വെച്ച് ഭാര്യ തന്നെ ഉപേക്ഷിച്ച് പോയെന്നായിരുന്നു ഇയാള് ബന്ധുക്കളോട് പറഞ്ഞത്. എന്നാല് സംഭവത്തില് അസ്വാഭാവികത തോന്നിയ യുവതിയുടെ ബന്ധുക്കള് പോലീസില് പരാതി നല്കുകയായിരുന്നു. 17കാരന്റെ വിവാഹത്തിന്റെ നിയമസാധുതയും പ്രശ്നമാണ്. ബേല്പാഡ സ്വദേശിയുടെ ഫോണ് വിവരങ്ങളടക്കം പരിശോധിച്ച് വിശദമായി ചോദ്യം ചെയ്തതോടെയാണ് ഭാര്യയെ മറ്റൊരാള്ക്ക് വിറ്റതാണെന്ന് കണ്ടെത്തിയത്. ഇതില് നിന്ന് കിട്ടിയ പണം ഉപയോഗിച്ച് പ്രതി സ്മാര്ട്ട് ഫോണ് വാങ്ങിയെന്നും ബാക്കി തുക ഭക്ഷണത്തിനായി ഹോട്ടലുകളില് ചെലവഴിച്ചെന്നും പോലീസ് പറഞ്ഞു. യുവതിയെ മോചിപ്പിക്കാനായി രാജസ്ഥാനിലെത്തിയ പോലീസ് സംഘത്തിന് ഏറെ വെല്ലുവിളികളാണ് നേരിടേണ്ടി വന്നത്. യുവതിയെ പാര്പ്പിച്ച ഗ്രാമത്തില് പ്രവേശിച്ചതിന് പിന്നാലെ പോലീസ് സംഘത്തെ നാട്ടുകാര് തടഞ്ഞു. യുവതിയെ കൊണ്ടുപോകാനാകില്ലെന്നും പണം കൊടുത്ത് വാങ്ങിയതാണെന്നും പറഞ്ഞാണ് ഇവര് പോലീസിനെ എതിര്ത്തത്. തുടര്ന്ന് ഏറെ പ്രയാസപ്പെട്ടാണ് യുവതിയെ ഗ്രാമത്തില് നിന്ന് മോചിപ്പിച്ചതെന്നും ബേല്പാഡ പോലീസ് സ്റ്റേഷന് ഇന്സ്പെക്ടര് ബുലു മുണ്ട മാധ്യമങ്ങളോട് പറഞ്ഞു. പ്രതിയായ 17കാരനെ ജുവനൈല് കോടതിയില് ഹാജരാക്കിയ ശേഷം ദുര്ഗുണ പരിഹാര പാഠശാലയിലേക്ക് അയച്ചു.